b'\n_START_ARTICLE_\nHarjalintu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLinnulla on pitk\xc3\xa4 t\xc3\xb6yht\xc3\xb6 p\xc3\xa4\xc3\xa4ss\xc3\xa4, mustavalkean kirjava selk\xc3\xa4 ja punertavanruskea p\xc3\xa4\xc3\xa4 ja rinta. K\xc3\xa4velless\xc3\xa4\xc3\xa4n ruoanhaussa harjalintu heilahtelee puolelta toiselle ja hyppelee kuin kottarainen. Sen lento on ep\xc3\xa4varmaa r\xc3\xa4pyttely\xc3\xa4, siivet leve\xc3\xa4t ja mustavalkokirjavat._NEWLINE_Harjalinnun silmiinpist\xc3\xa4vin piirre eli viuhkamainen harja voi olla pitkin p\xc3\xa4\xc3\xa4lakea tai kohotettuna eteen- ja yl\xc3\xb6sp\xc3\xa4in. Tavallisesti harja on alaspainuneena ja pystyss\xc3\xa4 vain linnun h\xc3\xa4iriintyess\xc3\xa4. Harjan ruskehtavien sulkien k\xc3\xa4rjet ovat mustat._NEWLINE_Harjalintu on 25\xe2\x80\x9330 senttimetri\xc3\xa4 pitk\xc3\xa4, sen siipien k\xc3\xa4rkiv\xc3\xa4li on 44\xe2\x80\x9348 senttimetri\xc3\xa4. Sen nokka on k\xc3\xa4yr\xc3\xa4 ja ohut._NEWLINE_\xc3\x84\xc3\xa4ni on ontto puputus \xe2\x80\x9dpu-pu-pu\xe2\x80\x9d, mik\xc3\xa4 on antanut linnulle nimen useissa kieliss\xc3\xa4.\n_START_SECTION_\nLevinneisyys\n_START_PARAGRAPH_\nHarjalinnun esiintymisalue ulottuu Afrikasta Eurooppaan ja Aasiaan. Se pesii Virossa harvinaisena, muualla Manner-Euroopassa yleisemp\xc3\xa4n\xc3\xa4 mutta Pohjoismaissa ei lainkaan. Harjalintuja vaeltaa ajoittain Suomeen etenkin syysmuuton yhteydess\xc3\xa4. Euroopasta se muuttaa talveksi Afrikkaan Saharan etel\xc3\xa4puolelle.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nHarjalintu on riippuvainen avoimesta maanviljelysmaisemasta. Se etsii hy\xc3\xb6nteisi\xc3\xa4 kynt\xc3\xb6mailta ja laitumilta ja viett\xc3\xa4\xc3\xa4 p\xc3\xa4\xc3\xa4osan ajastaan maassa. Harjalinnut nukkuvat puissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nKoiras esittelee soitimella naaraalle hy\xc3\xb6henpukuaan. Harjalinnun pes\xc3\xa4paikka on yleens\xc3\xa4 kolo kivimuurissa, puussa tai maassa. Harjalintu munii 5\xe2\x80\x937 harmaanvalkoista tai oliivinkeltaista munaa ja naaras hautoo niit\xc3\xa4 yksin\xc3\xa4\xc3\xa4n 15\xe2\x80\x9318 p\xc3\xa4iv\xc3\xa4n ajan koiraan ruokkiessa sit\xc3\xa4. Harjalintu ei siivoa pes\xc3\xa4\xc3\xa4ns\xc3\xa4, joten se saattaa tulla ajan mittaan likaiseksi.\n_START_SECTION_\nRavinto\n_START_PARAGRAPH_\nHarjalintu sy\xc3\xb6 maassa el\xc3\xa4vi\xc3\xa4 hy\xc3\xb6nteisi\xc3\xa4, toukkia ja matoja. Lis\xc3\xa4ksi sille kelpaavat kovakuoriaisten ja k\xc3\xa4rp\xc3\xa4sten toukat lehm\xc3\xa4nlannasta. Joskus harjalinnut saattavat sy\xc3\xb6d\xc3\xa4 pieni\xc3\xa4 selk\xc3\xa4rankaisia, kuten pieni\xc3\xa4 liskoja.'